
A díszített kanasztát 2003. január 18-án dolgoztuk ki abból a kanasztavál- 
tozatból, amit általában otthon játszani szoktunk. 


A játékot ketten vagy többen játsszuk két csomag francia kártyával, nyolc 
dzsókerrel (ezeket zsolinak hívjuk), összesen 112 lappal. A játékban a szí- 
nek nem sokat számítanak, a lapok értéke a döntő. 

Leírásunk a továbbiakban két játékosról szól, de értelemszerűen alkal- 
mazható több játékosra is. 

A játékhoz célszerű előkészíteni egy olyan kártyacsomagot is, ami kü- 
lönbözik a játékhoz használt csomagtól (magyar kártya vagy másmilyen 
külsejű francia kártya), az ikerlapok számára. De lehet papírra is jegyezni 
az ikreket, vagy bármiféle zsetonokat, gombokat, pénzérméket használni. 


A kezdőjátékos megemeli a csomagot. A felső rész legalsó három 
lapját megnézi (ellenfelének is megmutatja), és mindhárom lapról külön, 
tetszése szerint dönti el, hogy megtartja-e vagy sem. A negyedik és további 
lapokat nem tarthatja meg. Osztáskor annyival kevesebb lapot kap, ahány 
lapot megtartott. 


Az emelés után alul maradt csomagrészből 14 lapot osztunk, a 
kezdő 15 lapot kap (beleszámítva az emelésnél megtartott lapokat). A cso- 
magot ezután hátával fölfelé középre tesszük úgy, hogy az emelés előtti al- 
só rész kerüljön felülre. 


Az asztalnak az a része, ahol az általunk megszerzett lapokat 
tartjuk, színükkel fölfelé. A gyűjtemény látható az összes játékos számára, 
de mindenkié külön van a többiekétől. Egymás gyűjteményéből lapot el- 
venni vagy oda lapot tenni nem szabad. 


IZOMZATA Osztás után a kézben levő piros hármasokat a gyűjte- 


ménybe kell tenni, és amikor sorra kerülünk, húzni helyettük másik la- 
pot. Ha bármikor piros hármast húzunk, azt is kitesszük és újat húzunk 
helyette. 


A játékban kétféle lapot nevezünk zsolinak: a hagyományos dzsó- 
kert, illetve a 2-es lapokat. A hagyományosat nagy zsolinak, a 2-est kis zso- 
linak nevezzük. Használatuk módja azonos, különbség csak pontértékük- 
ben van. Ahol az egyik fajta zsoli szerepelhet, ott a másik fajta is. 


A kezdő (a piros hármasok cseréje után) eldob egy lapot az 
asztal közepére, képpel fölfelé. (Ha van fekete hármasunk, célszerű azt mi- 
nél előbb eldobni, de nem kötelező.) A továbbiakban felváltva húznak a 
csomagból, majd eldobnak egy lapot. Az eldobott lapokból talon képző- 
dik, amelynek mindenkori legfelső lapját a soron levő játékos bizonyos 
feltételekkel fölveheti, de ez esetben nem húzhat. 

Ha a csomag elfogy, a talont megkeverjük és hátával fölfelé új csomag- 
ként tesszük le. 

A soron következő játékos a következőket teheti (a számozás sorrendjé- 
ben): 

1. választás szerint húz vagy fölveszi a talon felső lapját; 

2. ha akar, lerak; 

3. eldob egy lapot. 


Az 1. és 3. művelet kötelező, a lerakás nem. 


Ha a játékosnak az eldobás után maradt még lap a kezében, az ellenfél 
van soron. Ha a játékosnak elfogyott a lap a kezéből, a leosztásnak vége és 
az elszámolás következik (lásd kimenés). 


Ha a játékos ugyanolyan lapot dob, mint az ellenfél (az előtte dobó 
játékos), kap egy ikerlapot. Az , ugyanolyan lap? azt jelenti, hogy színben 
és értékben megegyező, tehát például az egyik káró nyolcasra a másik káró 
nyolcas rádobása. Az ikerlapot hátával fölfelé a gyűjteménybe tesszük, ez 
csak arra szolgál, hogy az elszámolásnál jelezze, hány ikrünk volt. 

Fekete hármasra is lehet ikret dobni (pikkre pikket, treffre treffet). Kis 
zsolira is (kőrre kőrt, pikkre pikket stb.). Nagy zsolira nem lehet ikret 
dobni. 


Azt a lapot, amit az ellenfél az osztás után elsőként dobott, fel le- 
het venni, ha nem fekete hármas. Ha az ellenfél az osztás utáni első egy 
vagy több körben fekete hármast dobott, a fekete hármasok utáni első 
másmilyen lapját vehetjük fel. (3 vagy több játékos esetén az ,ellenfél" 
mindig az előttünk dobó játékost jelenti, senki mást.) Ez a , büntetlen fel- 
vétel", aminek nincsen semmilyen előfeltétele és nem jár semmilyen kö- 
vetkezménnyel: a játékos fölveszi a kívánt lapot, eldob egy másikat és a já- 
ték megy tovább. Ezt azonban leosztásonként minden játékos csak egy- 
szer teheti meg. Ha nem vesszük fel az első felvehető lapot, a továbbiak- 
ban nincs is rá módunk. 

A büntetlen felvétel esetén a felvett lap alatt fekvő további lapokat (az 
ellenfél által, saját magunk által, illetve az esetleg további játékosok által 
eldobott lapokat) nem lehet fölvenni. 


Ha a büntetlen felvétel lehetősége elmúlt, a továbbiakban csak , büntetett 
felvétel" lehetséges a leosztás egész hátralevő részében. 

Ennek mindenképpen előfeltétele: legalább három lapot le kell tud- 
nunk rakni úgy, hogy az éppen felvett lap is köztük legyen. Például egy 
négyes felvételéhez legalább két négyesnek, illetve egy négyesnek és egy 
zsolinak kell a kezünkben lennie. (A kezünkben, nem pedig a gyűjtemé- 
nyünkben.) Ha nincs, nem vehetjük fel a négyest. Nem vehetjük fel fa- 
gyasztás esetén sem. 


A felvétel módja, ha a nyitó lerakást még nem csináltuk meg: 

1. felvesszük az ellenfél által eldobott lapot; 

2. ebből és a kezünkben levő 14 lapból megcsináljuk a nyitó lerakást, 
aminek során a felvett lapot is szabályosan le kell rakni; 

3. felvesszük a talon összes további lapját (kötelezően); 

4. lerakjuk, amit még le kívánunk rakni (ha van); 

5. eldobunk egy lapot; 

6. az ellenfél következik. 


A felvétel módja, ha a nyitó lerakást már megcsináltuk: 

1. felvesszük az ellenfél által eldobott lapot; 

2. szabályosan lerakjuk ezt a lapot (bármi mást is lerakhatunk, de ezt a 
lapot kötelező); 

3. felvesszük a talon összes további lapját (kötelezően); 

4. lerakjuk, amit még le kívánunk rakni (ha van); 

5. eldobunk egy lapot; 

6. az ellenfél következik. 


Ha a talon legfelső lapja fekete hármas vagy zsoli, a talont 


nem lehet felvenni. 


Lerakni akkor lehet, ha mi vagyunk soron és már húztunk vagy 
felvettük a talon legfelső lapját. A lerakás azt jelenti, hogy lapjaink egy ré- 
szét gyűjteményünkbe tesszük, különálló csoportokban. 

Lerakni azonos értékű lapokat lehet: csupa négyest, csupa ötöst stb. egy 
csoportban. 

Egy csoport legalább három, legfeljebb nyolc lapot tartalmazhat, bele- 
értve a zsolikat. A zsoliknak mindig kevesebben kell lenniük, mint a nem 
zsoliknak: a hármas és négyes csoport tehát legfeljebb 1, az ötös és hatos 
csoport legfeljebb 2, a hetes csoport legfeljebb 3 zsolit tartalmazhat. A 
nyolcas csoport nem tartalmazhat zsolit. A zsolik kisebbségi szabálya alól 
csak az a csoport kivétel, ami kizárólag zsolikat tartalmaz: ez 3-tól 7-ig 
akárhány lapból állhat. 

Hármasokat nem lehet lerakni. A piros hármasokat húzáskor külön 
tesszük ki, a fekete hármasokat minél előbb célszerű eldobni. 


A nyitó lerakás az az eset, amikor a leosztás során első alka- 
lommal rakunk le bármit (nem számítva a piros hármasokat). Ennek fel- 
tétele, hogy a lerakott lapokból egy minimumérték kijöjjön. 

A minimumérték egy megállapodás szerinti pontszám, ami minden já- 
tékosra, minden leosztásban egyformán érvényes. Értéke lehet 50, 75, 90 
vagy 120 pont, a játékosok erősségétől függően. 

A nyitó lerakásnál a zsolik annyi pontot érnek, amennyit az a lap, amit 
helyettesítenek. Ha zsolikból álló csoportot rakunk le, mindegyik lapot a 
kis zsoli értékével kell számolni. A zsolik rendes értéküket csak a játék vé- 
gén, az elszámoláskor kapják vissza. 

A nyitó lerakás értékébe sem a piros hármasok, sem az ikrek nem számí- 
tanak bele. 

Ha a nyitó lerakás során kanasztát rakunk le, akkor is csak a lapok értéke 
számít bele a minimumértékbe, a kanasztáért járó pontszám nem. 


Ha a nyitó lerakás során egyúttal kimegyünk, a minimumérték automa- 
tikusan teljesítettnek számít. 


Kanasztának számít minden 7 vagy 8 lapból álló, szabályosan 
lerakott csoport. Ötféle kanaszta van. 
Fekete kanaszta: 7 lap, amiből legfeljebb 3 zsoli, a többi valami más, de 
azonos értékű. 
Piros kanaszta: 7 lap, amiből egy sem zsoli, és mind azonos értékű. 
Arany kanaszta: 8 lap, amiből egy sem zsoli, és mind azonos értékű. 
Fekete zsolikanaszta: 7 zsoli, vegyesen kis és nagy. 
Piros zsolikanaszta: 7 zsoli, csupa kis vagy csupa nagy. 


Amikor szabad leraknunk, egyúttal bizonyos átrendezéseket 
is végrehajthatunk már lerakott csoportjainkon. Mindegyik fajta átrende- 
zést akárhányszor végrehajthatjuk, amíg el nem dobtunk egy lapot. 

Bővítés. Ha húzással vagy a talon felvételével olyan laphoz jutottunk, 
ami beleilleszthető valamelyik csoportunkba, a lapot letehetjük oda. A 
bővített csoportnak továbbra is meg kell felelnie a zsolik kisebbségi szabá- 
lyának. 

Zsolik elvétele. Zsolikat bármely csoportból elvehetünk, ha a csoport 
ezután is szabályos marad. Az elvett zsolikat azonban nem vehetjük vissza 
a kezünkbe, azokat nyomban fel kell használni valamelyik lerakott vagy 
éppen lerakandó csoportunkhoz. Fekete kanasztából csak akkor szabad 
elvenni a zsolikat, ha a kanasztát ugyanakkor pirossá vagy arannyá tudjuk 
alakítani. Tisztán zsolikból álló csoportot (ha az nem zsolikanaszta) szét 
szabad darabolni és a zsolikat szabályosan más csoportokhoz hozzátenni. 

Kanaszták átalakítása. A hét lapnál kisebb csoport kanasztává alakul, ha 
szabályosan kiegészítettük hét lapra. A fekete kanaszta piros vagy arany 
kanasztává alakul, ha elvesszük belőle a zsolikat és ugyanakkor hozzátesz- 
szük a hiányzó saját lapokat. (A fekete kanaszta nem állhat hétnél több 


lapból, ha tehát egy — például - 5 lapból és 2 zsoliból álló fekete kanasztá- 
hoz megkapjuk a hatodik saját lapot, egy zsolit el kell belőle venni.) 


A következő átrendezések szabálytalanok és tilosak: 

Szétszakítás. Tilos lerakott csoportot több részre bontani úgy, hogy 
mindegyikben legyen a csoport nem zsoli tagjaiból (például hat ászt szét- 
osztani kétszer három ászra). 

Visszavétel. Tilos a lerakott csoportot vagy annak egy részét visszavenni 
a kezünkbe és ott megtartani vagy a talonba eldobni. Nem számít vissza- 
vételnek (és nem tilos) az, ha lerakunk egy csoportot, majd még ugyan- 
azon a körön belül, vagyis dobás előtt úgy döntünk, hogy azt a csoportot 
mégsem rakjuk le, vagy ha kiderül, hogy nem szabad leraknunk, mert 
nem tudjuk összehozni a nyitó lerakás minimálértékét. Későbbi körök so- 
rán azonban már nem vehetjük vissza, amit szabályosan leraktunk. 


A leosztás akkor ér véget, ha valamelyik játékos kimegy. Kime- 
nés az, ha a játékos úgy dobja el utolsó lapját, hogy kezében már egyetlen 
lap sem marad. A kimenés feltétele, hogy a játékosnak legalább egy ka- 
nasztája legyen. Nem lehet kimenni dobás nélkül, vagyis nem lehet azt 
megtenni, hogy a kezünkben levő összes lapot lerakjuk csoportok tagja- 
ként: egy lapot mindenképpen el kell dobni. 

Ha az egyik játékos kiment, az ellenfél már nem húzhat, nem vehet föl 
és nem rakhat le további lapokat: következik az elszámolás. 


Kimenés után a játékosok külön-külön összegzik a leosztás- 
ban megszerzett pontjaikat. A pontszám két részből áll össze: az alapból és 
a lapértékből. 

Az alapba számítjuk bele a kanaszták, a piros hármasok és az ikrek érté- 
két, valamint a kimenésért járó jutalmat annak a játékosnak, aki kiment. 
Ezek a következők (mindegyiket darabonként kell számolni): 


1-3 db piros hármas 100 


4 db piros hármas 800 
iker 100 
fekete zsolikanaszta 200 
fekete kanaszta 300 
piros kanaszta 400 
piros zsolikanaszta 500 
arany kanaszta 600 
zsolikanaszta 1000 
kimenés 100 
kézből kimenés 100 
asztaltörlés 100 


Ha tehát a játékosnak négynél kevesebb piros hármasa van, azok dara- 
bonként 100-at érnek, ha ellenben mind a négy az övé, akkor értékük 
megduplázódik és összesen 800-at érnek. A kimenés 100 pont; ha a játé- 
kos kézből ment ki, vagyis nyitó lerakásával egy híján az összes lapját letet- 
te, kanasztát is csinált és az utolsó lapját dobta el, az további 100 pont. 

Asztaltörlésnek azt nevezzük, ha a játékos felvette a talont, lerakott min- 
den lapot (ami a kezében volt és amit a talonból vett föl, azt is) és kiment, 
mindezt ugyanabban a körben. Az asztaltörlés csak akkor érvényes, ha a 
játékos kézből ment ki a talon felvételével, és a felvett talonban legalább 
tíz lap volt. Ha ezek a feltételek teljesülnek, a játékos megkapja a kimené- 
sért járó 100 pontot plusz a kézből kimenésért járó további 100 pontot 
plusz az asztaltörlésért járó 100 pontot, összesen 300 pontot. 


Így tehát annak a játékosnak, aki kézből ment ki, lerakva egy fekete zsoli- 
kanasztát, négy piros hármasa volt és három ikre, az alapja 


4 piros hármas 800 


3 iker 300 

fekete zsolikanaszta 200 

kimenés 100 

kézből kimenés 100 

összesen 2300 
2300 pont lesz. 


A lapérték mindazon lapok értéke, amiket a játékos a játék végén birto- 
kolt. (Nem értve ide a piros hármasokat és az ikerlapokat, mert azok az 
alaphoz számítandók.) Pozitív előjellel számoljuk azokat a lapokat, amiket 
a játékos lerakott gyűjteményébe (a kanasztákat alkotó lapokat is), negatív 
előjellel pedig azokat a lapokat, amik az ellenfél kimenésekor a játékos ke- 
zében maradtak. A lapok értékei darabonként: 


4, 5, 6, 7 5 
8, 9, 10, bubi, dáma, király 10 
ász, kis zsoli 20 
nagy zsoli 50 
fekete 3-as 100 


A fekete hármas csak kézben fordulhat elő, hiszen nem lehet lerakni. Itt 
persze mínusz száz pontot ér. 

Így például a következő lesz a lapértéke annak a játékosnak, aki lerakott 
egy piros kanasztát nyolcasokból, valamint három ászt, és a kezében ma- 


radt két bubi: 


7 darab nyolcas 70 


3 darab ász 60 
2 darab bubi kézben —20 
ÖSSZESEN 110 


A leosztás pontszáma az alap és a lapérték összege lesz. Így például annak a 
játékosnak, aki csinált egy fekete kanasztát négy bubival és három kis zso- 
lival, egy piros kanasztát ötösökből, volt egy piros hármasa, egy ikre és a 
kezében maradt egy ász, a következőképpen kell számolni pontjait: 


Alap: 

fekete kanaszta 300 
piros kanaszta 400 
piros hármas 100 
iker 100 
összesen 900 
Lapérték: 

4 bubi 40 
3 kis zsoli 60 
7 ötös 35 
1 ász kézben —20 
összesen IIS 
Mindösszesen 1015 


A játékos tehát a leosztásban 1015 pontot szerzett. Ezt a pontszámot felír- 
juk, alkalmazzuk rá az adószabályt, majd hozzáadjuk a korábbi leosztások 
pontszámösszegéhez, és az eredmény mondja meg, hogy a következő le- 
osztásban mennyi lesz a nyitó lerakás minimálértéke. 


Az adó célja a játékosok közötti pontkülönbség csökkentése a játék 
kiegyensúlyozottabbá, izgalmasabbá tétele érdekében. Az adót úgy kell 
számolni, hogy megnézzük a játékos előző leosztásokban szerzett pont- 
számösszegét, és ennek alapján csökkentjük a jelenlegi leosztásban elért 
pontszámot. 

Ha a játékos az előző leosztások során kevesebb mint 5000 pontot szer- 
zett, pontszámát változtatás nélkül írjuk fel. 

Ha eddigi pontszáma eléri az 5000-et, de nem éri el a 7000-et, a pontszá- 
mot kettővel osztjuk. 

Ha eddigi pontszáma eléri a 7000-et, de nem éri el a 9000-et, a pontszá- 
mot néggyel osztjuk. 

Ha eddigi pontszáma eléri a 9000-et, a pontszámot tízzel osztjuk. 


Az osztást fejben is lehet végezni, a következő kerekítésekkel: 

Kettővel való osztás előtt az 5-re végződő pontszámot felfelé kerekítjük, 
tehát például 545 pont helyett 550-et felezünk el. 

Néggyel való osztásnál először a fentiek szerint elvégezzük a kettővel va- 
ló osztást, majd ismét kerekítünk és kettővel osztunk. 

Tízzel való osztásnál az utolsó jegyet elhagyjuk, majd az eredményt ke- 
rekítjük: ha utolsó jegye 0 és 4 közé esik, akkor lefelé, ha pedig 5 és 9 közé 
esik, akkor felfelé kerekítünk a legközelebbi tízesre. 


Ha tehát egy játékosnak az előző leosztásokból 9725 pontja volt, és most 
szerzett 2375 pontot, akkor: 2375 utolsó jegye elhagyva 237-et ad, ezt ke- 
rekítjük 240-re és összeadjuk: 9725 -- 240 - 9965 pont. 


A leosztást az nyeri, akinek több pontja van. A leosztások soroza- 
tát (a játszmát) az nyeri, aki elsőként lépi át a tízezer pontot. Erre csak le- 
osztás végén van mód; ha tehát a játékosnak az előző leosztás után 9910 
pontja volt, és az utolsó leosztásban kap egy piros hármast vagy csinál egy 
ikret, még nem nyert, előbb a leosztást végig kell játszani. 

Ha a leosztás végén többen is átlépik a tízezer pontot, az nyeri a játsz- 
mát, akinek közülük több pontja van. 

